**Računalstvo**

**5. Obrada teksta - MS Word**


**5.1. Obrada teksta u Microsoft Wordu – umetanja**

5.1.3. **Umetanje slika**

-do sada smo detaljno obradili i uvježbali umetanje **simbola** i **jednadžbi**

-danas nastavljamo s umetanjima drugih objekata


-**slike** umećemo s ciljem **zornijeg** pojašnjavanja sadržaja dokumenta

-umećemo je na mjestu gdje smo postavili **tekstni kursor** (titrajuća crtica)

-biramo ikonu **Slike** (datoteke s **računala**) ili **Slike s interneta** (tražimo sliku po nazivu na **pretraživaču**) iz kartice **Umetanje** (**Umetanje->Slike** ili **Umetanje->Slike s interneta**)

-na računalu ili tražilici **odaberemo** željenu sliku (npr. iz mape Slike)

-kod datoteka na računalu možemo birati i određenu **vrstu slikovne** datoteke (npr. samo JPEG)


-nakon odabira slike ona se pojavljuje na **zadanom** mjestu u dokumentu u svojoj **punoj** veličini

-ako je **prevelika** ili **premala**, možemo joj na **brzinu** promijeniti **dimenzije** pomoću **pomicanja lijevom** tipkom **kružića** u **vrhovima** ili na **sredini stranica** slike (dolaskom na kružić, tekstni kursor se pretvara u bijelu dvostranu **strelicu**)

-kružići na **vrhovima** su za **proporcionalnu** promjenu veličine pri kojoj se slici **istodobno** mijenjaju **širina** i **visina** (slika se **ne deformira**) dok su oni u **sredini** stranice za **neproporcionalnu** promjenu veličine pri kojoj se slici mijenja samo **širina ili visina** (slika se **deformira**)


-nakon toga bitno je definirati kako je slika **usklađena** prema **tekstu** u dokumentu

-to nazivamo **prelamanjem** teksta koje biramo na **ikoni** s **desne** strane slike ili na kartici **Alati za slike->Oblikovanje->Prelamanje teksta**

-glavne **vrste prelamanja** teksta su:

1. **U ravnini s tekstom** (početna postavka)

-sa **strane** slike **nema teksta**, a sliku možemo **premještati** po **horizontali** samo gumbima za **poravnanje** odlomaka (lijevo, desno, sredina, obostrano) na **Polazno->Odlomak**

-ovakvo prelamanje nam je **neprikladno** ako želimo sliku premještati **mišem** na željeni položaj (**česta** situacija) pa ga **rijetko** koristimo

1. **Kvadrat**

-s **obje** (ili samo s **jedne**) strane slike je okolni **tekst**, a sliku možemo premještati **mišem** po želji

-ovu prelamanje **najčešće** upotrebljavamo

1. **Zbijeno**

-ovakav tip prelamanja je vrlo **sličan** prijašnjem, osim ako slike **nisu pravokutnog** oblika

-u tom slučaju tekst prati **oblik slike** (npr. tekst je oko slike kružan za okrugle slike)

-možemo ga koristiti umjesto prelamanja **Kvadrat**

1. **Iza teksta**




-ovdje je slika **pokrivena** tekstom, a to je **rijetko** korisna varijanta prelamanja

1. **Ispred teksta**

-ovo je **najgora** varijanta jer slika **pokriva** dio **teksta**

-**vrlo rijetko** se koristi


-nakon toga možemo (ako je potrebno) grubo podesiti **rotaciju** slike **ulijevo** ili **udesno** odabirom i pomicanjem **svinute strelice** na **vrhu** slike

-nakon toga možemo se po potrebi baviti dodatnim poboljšanjima naredbama iz grupe:


1. **Prilagodba**

Ukloni pozadinu

-alat sam **prepoznaje** što je pozadina (**ne** radi baš pretjerano dobro)


-po potrebi područje koje je prepoznato kao pozadina može se **drukčije** označiti

Ispravci

-ovdje se nude **unaprijed** zadane promjene **izoštravanja** i **omekšavanja** slike, odnosno **svjetline** i **kontrasta**


Boja

-tu možemo odabrati gotove postavke **zasićenja** i **nijanse** boje ili **naglasiti** određenu **boju** na slici

Umjetnički efekti

-sliku možemo napraviti **upečatljivijom** ovim gotovim **efektima** (npr. mozaik)

Sažmi slike


-često u dokument stavljamo slike **različitih** veličina koje potom dodatno **smanjujemo**

-pritom veličina slike u **memoriji** može biti **velika** (npr. 5 MB) dok je sama slika u dokumentu **malih** dimenzija


-time stvaramo **veliki** dokument koji je **teško** priložiti u standardni **mail** (npr. 120 MB)

-dobra je praksa na **kraju** izrade dokumenta sa **slikama** odabrati **bilo koju sliku** i pritom odabrati naredbu za **smanjivanje** **jedne** (ili **svih** – **najbolje**) slika u dokumentu u **skladu** s njezinim **dimenzijama** u dokumentu

-pritom biramo **veličinu smanjenja** izborom jedne od ponuđenih **razlučivosti** (npr. Koristi zadanu razlučivost)


-time **bitno smanjujemo** veličinu dokumenta u **memoriji** (npr. sa 120 MB na 13 MB)

Promijeni sliku

-ako želimo **zamijeniti označenu** sliku nekom **drugom**, odabiremo naredbu **Promijeni sliku** i odabiremo jedan od ponuđenih **izvora** slike (npr. Iz datoteke)

Vrati izvornu sliku

-želimo li ponovno umjesto **odabrane** slike vratiti onu koja je bila **prva** ubačena, biramo ovu naredbu

-pritom možemo odabrati da li je slika **istih** osobina (npr. veličine i rotacije) kao **trenutna** (naredba **Vrati izvornu sliku**) ili onih **početnih** (naredba **Vrati izvornu sliku i veličinu**)

1. **Stilovi slike**

Prethodno definirani stilovi


-iz okvira biramo neki od ponuđenih **gotovih stilova** (npr. debelo uokvirena slika)

Obrub slike


-za **obrubljivanje** biramo **vrstu**, **boju** i **debljinu** crte (ako nam je obrub **potreban**, većinom ga **ne** koristimo)


-obrub bi trebao biti **usklađen** s bojama i sadržajem na slici

Efekti slike

-ovdje koristimo iste postavke koje smo učili kod **efekta teksta** (npr. sjena), uz dodatak **Mekih rubova** (**zaobljeni** kutovi slike), **Kosine** (oponašanje **udubljene** i **ispupčene** slike) i **3D zakretanja** (**rotacija** u **3** ravnine)

Raspored slike


-slika se pretvara u neki od **unaprijed zadanih oblika** prilagođenih za stvaranje **hijerarhijskih** prikaza slikom (npr. ciklički dijagrami)

-često postoji i dio za **unos teksta**


1. **Pristupačnost**


Zamjenski tekst

-ukoliko želimo da **slijepe** osobe imaju osnovne **naznake** sadržaja slike, možemo napisati kratki **opis** slike


-takav tekst slijepoj osobi može Word pročitati u **Načinu za čitanje**

1. **Razmještaj**



Položaj

-ovdje se za **izabrano** prelamanje odabire **9** načina **pozicioniranja** (kombinacije 3 položaja po **horizontali** i po **vertikali**, npr. gornji lijevi kut) **slike** u odnosu na **tekst** (s **prelamanjem** teksta) ili se slika ostavi **bez** teksta sa strane (**U ravnini s tekstom**)

Prelamanje teksta


-ovdje su naredbe kao one iz okvirića za **odabir prelamanja**, ali i uz neke **dodatne** naredbe (npr. **Uredi obilazne točke** ako želimo da se tekst slici približi po **određenom putu**)

Premjesti ispred

-ukoliko se označena slika **preklapa** s jednom ili više **drugih**, ovom naredbom postižemo da je ona **cijela vidljiva**, a dio drugih **nije**

-na raspolaganju su nam tri varijante:


* Premjesti ispred

-kada imamo nekoliko slika s preklapanjem, ova naredba **označenu** sliku pomiče **jednu razinu ispred** slike koja ju **neposredno** pokriva (npr. ako imamo četiri slike, a označili smo treću od vrha, tada ta postaje druga do vrha, ali nije cijela vidljiva jer ju još uvijek pokriva slika na vrhu)



* Premjesti u prednji plan

-imamo li nekoliko slika s preklapanjem, ova naredba označenu sliku pomiče **ispred svih** ostalih i ona je u **cijelosti** vidljiva

* Premjesti ispred teksta

-ukoliko je slika **pokrivena** tekstom, to se **mijenja** ovom naredbom

Premjesti iza

-ukoliko se označena slika **preklapa** s jednom ili više **drugih**, ovom naredbom postižemo da je ona **ispod svih** drugih, a time se samo **dio** nje (ili ništa) vidi


-na raspolaganju su nam tri varijante:

* Premjesti iza

-kada imamo nekoliko slika s preklapanjem, ova naredba **označenu** sliku pomiče **jednu razinu iza** slike koja ju **neposredno** pokriva (npr. ako imamo četiri slike, a označili smo drugu od vrha, tada ta postaje treća do vrha, ali nije cijela vidljiva jer ju još uvijek pokrivaju druge slike)

* Premjesti iza svega


-imamo li nekoliko slika s preklapanjem, ova naredba označenu sliku pomiče **iza svih** ostalih i ona je **slabo** vidljiva ili se uopće **ne** vidi

* Premjesti iza teksta

-ukoliko je tekst **pokriven** slikom, to se **mijenja** ovom naredbom

Okno za odabir

-pojednostavljuje nam rad jer se sa **desne** strane pojavljuju **redni** brojevi **svih** slika pa je lakše pronaći **željenu**


-pomoću simbola **oka** možemo **prikazati** ili **sakriti** pojedine slike

Poravnaj

-ova naredba služi za **poravnanje** i **raspodjelu više** slika



-uglavnom možemo definirati različita **poravnanja** po **vertikali** i **horizontali** (u **oba** smjera **nezavisno**)

-**raspodijeliti** (definirati **iste razmake** među više slika) isto možemo po **horizontali** ili **vertikali**



-ovu naredbu koristimo samo ako trebamo poravnati ili raspodijeliti **više** slika, ne pojedinačnu

Grupiraj/ Razgrupiraj

-ukoliko **označimo više** slika (klik i držanje tipke **Ctrl**), možemo ih tretirati kao **cjelinu** (za ostale naredbe, npr. za ispravak slike) pomoću naredbe **Grupiraj**

-ako smo **završili grupnu** obradu slika, možemo ih pretvoriti u **pojedinačne** naredbom **Razgrupiraj**

Rotiraj

-ovime sliku **rotiramo** za po **90°** **ulijevo** ili **udesno** (npr. nakon 2 ista rotiranja slika je naopačke) ili napravimo njezinu sliku u **ogledalu** u **oba** smjera (po horizontali lijevo postaje desno i obrnuto, a po vertikali gore postaje dolje i obrnuto)

1. **Veličina**

Obreži

-ako nam je **dio** umetnute slike **preveliki**, možemo ga **obrezati** i tako ostaviti samo **dio** slike

-ova naredba omogućuje nekoliko **varijanti** obrezivanja:

**ručno** definiranje svih **stranica** naredbom **Obreži** (pomicanjem **crnih graničnika** prema **unutra smanjuje** se preostali dio slike, a odrezani postaje **siv**)


želimo li da **preostali** dio slike bude **posebno oblikovan** (npr. u obliku srca), koristimo naredbu **Obreži na oblik** i odaberemo **željeni** oblik

ako nam je bitan **odnos stranica** (visine i širine), odabiremo naredbu **Proporcije** koja prilagođava dimenzije slike na **zadane omjere** (**kvadrat**, **po vertikali** ili **horizontali**, npr. kvadratna slika je omjera 1:1)

slici možemo maknuti i **nevidljivi** dio **nakon** naredbe Obreži na oblik naredbom **Ispuni** i pomacima **graničnika**


kada nam je bitno sliku **vratiti** na **početni odnos** visine i širine (proporcije), odabiremo naredbu **Prilagodi**

Visina

-njome određujemo **željenu visinu** slike u **cm**

Širina


-njome zadajemo **željenu širinu** slike u **cm**

-često puta nam treba **detaljnije** podesiti **veličinu** i **položaj** slike, a to možemo pokretačem dijaloškog okvira uz grupu naredbi **Veličina** (okvirić sa **strelicom**)

-tako pokrećemo okvir **Raspored s karticama**:


**Položaj**

-sadrži naredbe za definiranje **udaljenosti slike** od **zadanih elemenata** (npr. od lijeve margine ili gornje margine) u **oba smjera** (horizontala i vertikala)

-tu je i **potvrdno** polje za dopuštanja **preklapanja** slike s **drugim** slikama (automatski je **postavljeno** za sve slike)

**Prelamanje teksta**

-ovdje je **još** jedna mogućnost odabira **prelamanja**, uključujući **detalje** poput biranja s koje **strane** slike je **tekst** (npr. samo s desne) i koja je **udaljenost teksta** od svakog **ruba** slike

**Veličina**

-ako nam **ručno** zadavanje veličine slike (**kružićima** na početku) **nije** dovoljno, možemo ga **poboljšati** naredbama iz ove kartice

-slici možemo **promijeniti**:

* **visinu**

-zadajemo **iznos apsolutno** (točno) u **cm** ili u **odnosu** na neki **element** (npr. marginu)

* **širinu**

-zadajemo iznos apsolutno (točno) u cm ili u odnosu na neki element (npr. marginu)

* **zakretanje**

-definiramo **kut** zakretanja **udesno** (**pozitivna** vrijednost **bez** predznaka, npr. 40°) ili **ulijevo** (**negativna** vrijednost, npr. -35°)

-**nakon** unosa **negativnog** zakretanja kut se nadalje prikazuje kao **pozitivna** veličina u obliku **360°+zadani kut** (npr. kut -35° je prikazan kao 360°+(-35°) = 360°-35° = 325°)

* **skaliranje**


-ovime biramo **stupanj** (u **postocima**) **povećanja** **(>100 %**) ili **smanjenja** **(<100 %**) slike po **visini** ili **širini**


-možemo definirati da li je ta **promjena** u odnosu na **početnu** veličinu slike (istoimeno potvrdno polje **s kvačicom**) ili na **trenutnu** veličinu (**bez kvačice**)

-ako nam je bitno dobiti **točno određene dimenzije** stranica slike, a **ne** marimo za moguće **izobličavanje** slike, tada **maknemo kvačicu** iz potvrdnog polja **Zaključaj proporcije**

-ako zadajemo **obje** dimenzije slike, a ovo polje je **s kvačicom**, tada Word **zadržava zadnju** unesenu veličinu (npr. visinu), a onda njoj **proporcionalno** promijeni postavke **druge** stranice (širinu u ovom primjeru) na veličinu **izvorne** slike (tj. kada smo je **prvi** put **umetnuli**)

5.1.3. **Ostala umetanja**

-osim umetanja **slike**, umetati možemo i druge **objekte** pomoću **naredbi**:


1. **Naslovna stranica**

-želimo li da **prva** stranica u dokumentu bude **posebnog** izgleda, koristimo odabir neke od **gotovih** naslovnih stranica

-one izgledaju poput **predložaka** u **Powerpointu**, pri čemu imamo neke **gotove** elemente, pogotovo **grafičke** (npr. slika, okvir stranice), a i **tekstne** okvire za unos **proizvoljnog** teksta

-ako nam treba **drukčija** naslovna stranica od ponuđenih, možemo je potražiti na **stranicama** tvrtke Microsoft


-s druge strane, dosadi li nam naslovnica, **uklanjamo** je naredbom **Ukloni trenutnu naslovnu stranicu**

1. **Prazna stranica**

-kada nam treba u dokumentu **prazna** stranica, koristimo ovu naredbu

-prazna stranica ubacuje se **nakon** stranice na kojoj nam je **trenutno tekstni** kursor

-ubacivanjem prazne stranice **ne** remeti se **raspored** na stranicama **iza** toga, tj. sve **ostaje** kao i prije

-nikako **nije** dobra praksa upotreba tipke **enter** za stvaranje **prazne** stranice jer se time kompletan **sadržaj** dokumenta **od te** novonastale stranice **poremeti**, uključujući **naslove** (npr. naslov Razrada teme nije više u prvom redu 13. stranice nego u 5. redu)


1. **Prijelom stranice**

-moramo li napraviti **kraj** stranice **prije zadnjeg** reda, **nikako** ne koristimo **enter** (isti razlozi kao kod ubacivanja **prazne** stranice)


-umjesto toga upotrebljavamo naredbu **Prijelom stranice** koja stvara **kraj stranice** i **prebacuje** nas **početak iduće** stranice

-kompletan **sadržaj** dokumenta **iza** mjesta umetanja **prijeloma** stranice se **pomiče** prema **kraju** dokumenta i njihov **razmještaj** ostaje **isti**

-oznaka prijeloma stranice je **nevidljiva** pa ju upotrebom naredbe za **prikaz skrivenih** znakova možemo vidjeti


-oblik oznake je --------Prijelom stranice--------

-želimo li **obrisati** prijelom stranice, nakon **uključenja** prikaza **skrivenih** znakova odabiremo oznaku prijeloma stranice **lijevim** klikom i **povlačenjem** miša (uz **držanje lijeve** tipke) **slijeva nadesno** ili **obrnuto**

-označavanje možemo provesti i **klikom lijevom** tipkom na **marginu** ispred **oznake** prekida stranice (kao što smo označavali **odlomke**)


-nakon toga, **brišemo** oznaku tipkama **Backspace** ili **Delete**

1. **Tablica**

-tablice su vrlo **bitne** u Wordu pa ih obrađujemo kao **zasebnu** nastavnu cjelinu


1. **Slike s interneta**


-kada nam je potrebna slika koju **nemamo**, možemo je skinuti pomoću bilo koje **tražilice** (npr. Google Chrome) i onda ubaciti kao **običnu** sliku


-umjesto toga možemo upotrijebiti naredbu **Slike s interneta** pomoću koje se slika **direktno** umeće u dokument, **bez** da se prije toga **smješta** na računalo

-**tekst** pretrage možemo unijeti u **okvir** za pretraživanje tražilice **Bing** (ova tražilica, za razliku od Googlea, puno **manje** podržava pretraga na **hrvatskom** jeziku)

-s druge strane, na raspolaganju su nam već **gotove kolekcije** slika grupirane po **vrstama** sadržaja (npr. plaža)

-sliku možemo ubaciti i iz pohrane u **oblaku** (**OneDrive**)

1. **Oblici**

-ovom naredbom možemo odabrati umetanje **gotovih crteža** različitih l**ikova** koji su zadani **konturom** (rubom) i **ispunom** (unutrašnjošću), a svakome možemo **mijenjati** oblik (kao i kod umetanja **slike**) naredbom **Uređivanje oblika**

-različiti oblici svrstani su u više **grupa**:

* Nedavno korišteni oblici

-ovdje imamo prikazane oblike koje smo **zadnje** koristili da bi mogli **opet** upotrijebiti nekoga od njih

* Crte

-na raspolaganju su nam **razne** vrste **crta** (npr. ravna, višedijelna sa strelicom)

* Pravokutnici

-u ovoj grupi biramo različite prikaze **pravokutnika** (npr. s jednim zaobljenim vrhom)

* Osnovni oblici

-ovdje možemo odabrati različite **likove** koji **ne** spadaju u **ostale** grupe (npr. smješko, osmerokut, Sunce, vitičaste zagrade)

* Bočne strelice

-najrazličitije vrste **strelica** biramo iz ove skupine (npr. dvostruka, četverostruka)

* Oblici jednadžbe

-ovdje možemo umetnuti oblike koji predočavaju **oznake** osnovnih matematičkih **operacija** (npr. zbrajanja, množenja)

* Dijagram toka

-za prikaz odvijanja **programa** koristimo oblike kojima tvorimo **dijagram toka** (npr. oblik za grananje u programu (odluku), za ručni unos podataka)

* Zvijezde i transparenti

-ovdje možemo odabrati neki oblik **zvijezde** i **transparenta** (npr. 10-rokraka zvijezda, transparent u obliku vala)



* Oblačići

-**pojašnjenje** nekog pojma možemo postići **tekstom** koji umećemo u neki oblik **oblačića** (npr. ovalni oblačića za govor)


Novo crtaće platno

-ovime se ubacuje **prazan okvir** kojemu možemo odabrati izgled **konture** i **ispune**, pri čemu ispuna može biti i **tekstura** (oponašanje **površine materijala**, npr. tkanine, drveta)

-prilikom **umetanja** odabiremo željeni **lik**, a dok na radnoj površini kursor postaje **grafički** (okomite crtice), **držanjem lijeve** tipke i **povlačenjem** miša određujemo njegovu **početnu veličinu**



-nakon toga možemo koristiti **sve** naredbe kao i kod rada sa **slikom**

1. **Ikone**

-na raspolaganju nam je veliki broj **ikona** iz različitih **područja** (npr. Obrazovanje)

1. **3D modeli**

-kada nam plošni lik **nije** dovoljan, ubacujemo njegov **3D** model iz neke **datoteke** ili s **interneta**, pri čemu su modeli **grupirani**

-osim klasične rotacije slike, ovdje **klikom**, **držanjem lijeve** tipke i pomicanjem miša **rotiramo model** i možemo ga vidjeti kakav je sa **svih strana**


1. **SmartArt**


-ovime ubacujemo **složene** prikaze **odnosa** u nekim **procesima** (npr. objašnjavamo postupak pečenja kolača)


-na raspolaganju nam je više **različitih grupa** prikaza (npr. u obliku piramide)

-u određene **prazne** dijelove unosimo **tekst** kojemu možemo mijenjati **svojstva** kao i svakom drugu tekstu (npr. efekte teksta)



-**grafičkim** elementima možemo mijenjati **svojstva** kao i slikama (npr. mijenjanje boje ispune i konture) naredbama iz grupe **Oblik**

-**klikom** na ubačeni SmartArt element otvara se i dodatna kartica **Dizajn** s dosta **specifičnih** mogućnosti vezanih za taj **oblik** prikaza (npr. promjena smjera strelica u dijagramu slijeva nadesno ili obrnuto, promjena poretka gore – dolje)

1. **Grafikon**


-za dodatno pojašnjenje odnosa pojedinih podataka možemo se poslužiti umetanjem **grafikona** iz **Excela** (npr. linijskog grafikona)

-pritom se otvara **tablica** u Excelu s **početnim** vrijednostima za taj dijagram koje možemo **promijeniti** po volji

****-ako nam je potrebno **složenije** izračunavanje za prikaz, onda je bolje koristiti **Excel** i u njemu napraviti grafikon koji možemo **ubaciti** u Word

1. **Snimka zaslona**

-treba li nam sliku nekog **otvorenog prozora** (**Dostupni prozori**) ili **dijela** prozora (naredba **Zaslonski isječak**) ubaciti u dokument, koristimo naredbu **Snimka zaslona**

-na raspolaganju nam je i **ugrađeni** pomoćni program iz **Windowsa 10**, **Alat za izrezivanje**, s **više** mogućnosti



1. **Dohvaćanje dodataka**

-kada nam je potrebno **proširiti** Word (odnosno, cijeli Office 2019) **novim** mogućnostima određene vrste, možemo pretražiti koji **gotovi** programi za to **postoje**

-ti programi **nisu** dio Worda, ali se mogu **instalirati** i tako postati **dodaci** u Wordu

-to mogu biti **samostalni** programi ili dodaci za pristup **web alatima** pa nam je potrebna **internetska** veza


-ovdje **pretražujemo** internet tražeći sve **raspoložive** dodatke za Office 2019

-na primjer, želimo instalirati posebnu tipkovnicu na ekranu za unos emojia (Emoji Keyboard)

1. **Moji dodaci**

-kada smo **instalirali** nove dodatke, klikom na ovu naredbu možemo ih **sve vidjeti**

**-pokrenuti** željeni dodatak možemo pomoću ikone **Show Taskpane** koja se dodaje na **kraj** trake s naredbama na kartici **Polazno** (npr. MyScript Math Sample za pisanje matematičkih formula)


-kod pokretanja otvara se **dodatni** prozor s **desne** strane radne površine

1. **Videozapis s interneta**

[](https://www.youtube.com/watch?v=cnKXAQptZlw)-mada se **rijetko** u Wordu služimo **video** sadržajima (npr. tipično za Powerpoint), možemo ih dodati ovom naredbom

-na primjer, takve sadržaje možemo ubaciti s **Youtubea**

-nakon **ubacivanja** i **skidanja** sadržaja sa zadane **web** lokacije, u Word se umeće **prozor** s **početnom** **slikom** na kojoj je strelica **Play** za **pokretanje** videa


-ubacivanjem **dužih** video sadržaja možemo dobiti **veliku** datoteku, a to može **otežati** i **usporiti** njezino **otvaranje**

1. **Veza**

-da bismo umetnuli **link** (poveznicu) na neki **sadržaj**, najprije moramo **odabrati** dio **teksta** (npr. jednu riječ) ili neki **drugi objekt** (npr. sliku)

-ako smo odabrali **tekst** za link, tada on nakon ubacivanja postaje **podcrtani** i **svijetloplavi**

-pomicanjem miša **nad** bilo koji **link** prikazuje se **tekstni okvir** s porukom o **objektu** na koji link **pokazuje** (npr. datoteku Upute u mapi Dokumenti na C: disku) i **uputom** da se link **aktivira držanjem** tipke **Ctrl** i **lijevim klikom** na njega

-nakon **aktiviranja** linka, ponekad je potrebno **neko vrijeme** (npr. par sekundi) da se **izvrši** radnja zadana njime

-ovdje možemo postaviti **link** na neku:

* datoteku ili mapu

-iz **navigacijskog** okna biramo željenu **datoteku** ili **mapu**

* web ili mail adresu

-moramo pisati **adresu** s navođenjem tražene **usluge** (npr. www. google.hr, a ne samo google.hr)

-tražena adresa otvara se u unaprijed **zadanom pregledniku** (npr. Firefox) u **novom** prozoru, a to pokretanje može potrajati **nekoliko sekundi**

* mjesto u datoteci

-na raspolaganju nam je skok na:

* vrh dokumenta (prvi redak **prve** stranice)

-npr. na 3. strani ubacili smo link na vrh dokumenta koji će nas aktiviranjem prebaciti na 1. stranu

* naslove

-možemo birati na koji **naslov** nas link vodi (npr. na naslov Uvodni dio)


* knjižne oznake

-pomoću **rednog** broja biramo na koju knjižnu oznaku skačemo aktivacijom linka (npr. na knjižnu oznaku 23 za objašnjenje riječi Arhaično)


* novu datoteku

-pomoću linka možemo napraviti **novi dokument** kojemu zadajemo **naziv** i **mjesto smještanja** (npr. Popis pjesama za Dan škole u mapi Pjesme na D: particiji)

-za **sve** vrste linkova pomoću gumba **Ciljni okvir** biramo na koji **način** će se **prikazati** novootvoreni **sadržaj** (npr. u novom prozoru)

-možemo po volji unijeti **tekst** koji se pojavljuje kad smo **mišem** došli **nad** link (polje **Zaslonski opis**)

1. **Knjižna oznaka**

-**knjižna oznaka** (engl. *bookmark*) služi kao i obična **papirnata** knjižna oznaka kojom u **knjizi** označavamo **bitan** dio ili gdje smo **stali** sa čitanjem

-njome označavamo mjesta koja želimo **jednostavno** pronaći

-možemo ih u dokument staviti **koliko** želimo, ali **svaka** mora imati **jedinstven** naziv (**ne** smije biti **istih**)

-**dodajemo** ih na:

* **označeni** dio **teksta**
* **označenu sliku**
* **mjesto** u dokumentu (tamo gdje nam titra **tekstni** kursor, a nismo **ništa označili**)

-za dodavanje kliknite **Umetanje > Knjižna oznaka** (pokraj je **zastavica** kao ikona knjižne oznake)

-u polje **Naziv knjižne oznake** upišite **naziv**, a zatim kliknite **Dodaj**

-**nazivi** knjižnih oznaka moraju **početi slovom**, za **ostalo** možete koristiti i **brojeve**, ali **ne** i **razmake**

-ako morate **odvojiti** riječi, možete koristiti **donju crtu** (**\_**), npr. Tu\_sam\_stao\_sa\_čitanjem

-nakon stvaranja knjižnih oznaka možete po potrebi **dodati linkove** (veze) na **njih** u **dokumentu** ili **pomicati** se s jedne na drugu

-za **pomicanje** po knjižnim oznakama otvaramo karticu **Idi na** u okviru **Traženje i zamjena** (prečica **Ctrl** + **G**)

-u okviru **Idite na što** odaberete **Knjižna oznaka**

-**unesite** ili **odaberite** naziv knjižne oznake, a zatim kliknite **Idite na** da bi **skočili** na **zadano** mjesto


-kad dodajemo **link** na knjižnu **oznaku**, u okviru **Veza s** odaberete **Mjestom u ovom dokumentu**

-potom na **popisu** odaberite **naslov** ili **knjižnu oznaku** na koju želite stvoriti **vezu**


-kao i kod običnog **linka**, možemo unijeti **tekst** koji se pojavljuje kad smo **mišem** došli **nad link** (polje **Zaslonski opis**), npr. umjesto puta do datoteke s receptima piše samo Recepti)

-ako imamo **puno** knjižnih oznaka, možemo ih **sortirati** po **nazivu** ili **mjestu umetanja** (odaberite opciju **naziv** ili **mjesto**), a potom klikom na **Idi na nju** skočiti na **zadano** mjesto

-**brisanje** knjižne oznake dobivamo **odabirom** njezina **naziva**, a zatim kliknemo gumb **Izbriši**

-da biste **izbrisali** i knjižnu **oznaku** i **stavku** s knjižnom oznakom (npr. blok teksta), odaberite **stavku**, a zatim pritisnite tipku **Delete**

1. **Unakrsna referenca**

-unakrsna referenca (engl. *cross reference*) omogućuje nam **povezivanje** s drugim **dijelovima istog dokumenta**

-na primjer, može nas odvesti na neku jednadžbu ili sliku



-prikazuje se kao **link** (aktiviramo ga s **Ctrl** + **lijevi** klik) koji nas **preusmjerava** na zadani **objekt**

-za povezivanje s **drugim** dokumentom ih **ne** možemo koristiti, već za to služi **link na datoteku**

-pri **umetanju** unakrsne reference prikazuje se dijaloški **okvir** spopisom **svih** sadržaja koje je moguće **povezati** (naslov, broj stranice, broj naslova)


-**popis** dostupnih **sadržaja** ovisi o **vrsti** stavke (naslov, broj stranice) s kojom se **povezujete** unakrsnom referencom

-da se omogući **prebacivanje** na zadanu **stavku**, potvrdite polje **Umetni kao hipervezu** (**kvačica**)

-ostale radnje su kao kod **knjižne oznake**

1. **Komentar**

-komentar (engl. *comment*) služi za **pojašnjenje** nekog sadržaja dokumenta

-komentar je namijenjen onome koji će **čitati** dokument, a to se često koristi ako netko mora **popunjavati** neki dokument svojim podacima (npr. prijava na natječaj za projekte) ili ako više osoba **zajedno** radi na dokumentu (npr. pišu upute za upotrebu perilice pa svatko radi svoj dio uputa) pa mogu **diskutirati**

-**umećemo** ga naredbom **Komentar** s kartice **Umetanje** na **označeni** dio **teksta** ili drugog **objekta** (npr. slike, tablice, jednadžbe)

-nakon umetanja komentara **označeni** dio se **markira roza** i povlači **crta nadesno** i **proširuje** desna margina s prikazom **polja** za **unos** komentara

-komentar ima **početno** slovo **vlasnika** dokumenta i napisano je okvirno **kada** je komentar dodan (npr. prije par sekundi)

-u liniji **ispod** napišemo željeni **sadržaj** na koji netko tko čita dokument može odgovoriti naredbom **Odgovori** koliko puta mu **volja**

-više **mogućnosti** za rad s komentarima je dostupno na kartici **Pregled**, grupa naredbi **Komentari** ili **desnim** klikom na **komentar**

-time su vidljive **dodatne** naredbe:

* razriješi


-**onemogućuje** daljnje **dodavanje** komentara osim ako opet ne kliknemo **Ponovo otvori**

* izbriši

-**briše** komentar

* prethodno

-**pomiče** nas na **prethodni** komentar (ako postoji)

* sljedeće

-**pomiče** nas na **idući** komentar (ako postoji)

1. **Zaglavlje, Podnožje, Broj stranice**

-**zaglavlje** (engl. *header*) je dio na **gornjoj** margini dokumenta u koji se mogu dodavati **dodatni** sadržaji za lakše **snalaženje** (npr. **brojevi strana**, imena poglavlja), a **podnožje** (engl. *footer*) je dio na **donjoj** margini dokumenta s **istom** namjenom

-**sadržaj** zaglavlja ili podnožja je **isti** (osim **promjenljivih** dijelova poput npr. **broja** stranice) za **sve** stranice u **cijelom** dokumentu ili **sekciji** (pojam sekcije obrađujemo kod umetanja prijeloma)


-u zaglavlje (podnožje) možemo **ući** (ponekad i **slučajno**) **dvoklikom** na gornju (donju) **marginu**, a **izaći** **dvoklikom** na **tekst** dokumenta

-**isto** možemo postići i naredbom **Umetanje->Zaglavlje->Uredi zaglavlje**, odnosno **Umetanje->Podnožje->Uredi Podnožje**

-time se ubacuje **isprekidana crta** s natpisom **Zaglavlje** (**Podnožje**), **kursor** se pomiče na **zaglavlje** (**podnožje**), a **ostatak** dokumenta **privremeno posivi** (dok smo u zaglavlju ili podnožju)

-klikom na **Umetanje->Zaglavlje->Uredi zaglavlje** (**Umetanje->Podnožje->Uredi podnožje**) dostupni su nam neki **gotovi tipovi** zaglavlja ili podnožja (koji se **rijetko** koriste), možemo skinuti **dodatne** s interneta ili **maknuti** zaglavlje, odnosno podnožje (**Ukloni zaglavlje**, **Ukloni podnožje**)

-u **istom** dokumentu možemo umetnuti i **zaglavlje** i **podnožje**, svako sa **svojim** sadržajem, ali **broj** stranice je **isti** i **istog oblika** (npr. a, IX) i u zaglavlju i u podnožju

-**umetanjem** zaglavlja ili podnožja na naslovnoj traci pojavljuje se nova **alatna** traka **Alati za zaglavlja i podnožja** s karticom **Dizajn**

-tu su nam dostupni **svi alati** koji su **zajednički** za sve tri naredbe umetanja (**Zaglavlje**, **Podnožje**, **Broj stranice**)


-u **Alatu za zaglavlje i podnožje** dostupne su nam naredbe:

* Zaglavlje


-naredbe su potpuno **iste** kao i one izvana, na **Umetanje->Zaglavlje**

* Podnožje


-naredbe su potpuno **iste** kao i one izvana, na **Umetanje->Podnožje**



* Broj stranice

-ovo je **najbitniji** i **najčešće** korišteni dio kod upotrebe zaglavlja ili podnožja

-služi nam za umetanje, oblikovanje i brisanje **brojeva** stranica

-sastoji se od **naredbi**:

* Vrh stranice

-da bi u **zaglavlje** na neko mjesto ubacili **broj** stranice (**brojač** koji se **automatski povećava** za **jedan** po stranicama), odaberemo **bilo koji** ponuđeni jednostavni **oblik**


-kada smo **ubacili** broj stranice, možemo na njega primijeniti **sve** naredbe **oblikovanja** (npr. promjena vrste i boje fonta, veličine, markera) i **poravnanja** (npr. desno) kao za bilo koji drugi tekst

-svaki drugi **tekst** koji smo **dodali** prije ili poslije ubačenog brojača, **ne mijenja** se na stranicama

-dakle, **ne** smijemo **obrisati** ubačeni **brojač** (npr. 5) i onda ručno ponovo upisati isti broj jer će na **svim** stranicama pisati **isto** (u ovom primjeru 5 i na 6. stranici)

-**razlika** između **brojača** i **ručno** dodanog **teksta** vidi se kada ih skupa **označimo**


-**brojač** je **tamnije** markirani od ostatka teksta

-u zaglavlje i podnožje možemo ubaciti i **druge** elemente (npr. slike, logotipove)

* Dno stranice

-za **dno** stranice vrijedi **sve** napisano za **Vrh stranice**

* Margine stranice

-ovom naredbom možemo odabrati nekoliko načina dodavanja **broja** stranice na **lijevu** ili **desnu** marginu, ali to se **rijetko** koristi

* Trenutni položaj

-ovdje možemo odabrati nekoliko **gotovih oblikovanja** ubačenoga brojača, ali obično zadajemo **vlastito**

* Oblikuj brojeve stranica

-ovdje biramo **oblik brojača**: varijante **arapskog** (npr. - 1 -) ili **rimskog** broja (npr. IV), odnosno **slova** (npr. c)

-za izabrani **oblik brojača** biramo da li se **nastavlja** iz prijašnje **sekcije** (npr. ako je sekcija završila stranicom broj 5, onda ova počinje brojem 6) ili **zadamo vrijednost** s kojom **počinjemo** brojanje, tj. koja je vrijednost na **prvoj** stranici (npr. 4, f, IX)

-ako imamo u dokumentu i **poglavlja**, možemo njihov **broj dodati** uz broj stranice ako stavimo **kvačicu** uz **Uključi broj poglavlja** te podesimo njegov **oblik** (**stil** i **razdjelnik**)

* Ukloni brojeve stranica

-ovom naredbom **brišemo brojač** iz zaglavlja ili podnožja

* Datum i vrijeme

-trenutni **datum** i/ili **vrijeme** oblikovano na **više** načina ubacujemo ovom naredbom (npr. 20/3/2020)

-želimo li da se oni **promijene** u trenutku **otvaranja** dokumenta s **trenutnom** vrijednošću, stavimo **kvačicu** kraj polja **Automatski ažuriraj**

* Podaci o dokumentu

-po potrebi možemo ubaciti i podatke o **datoteci** (npr. naziv, put do nje)

* Brzi dijelovi

-ovime možemo dodati dosta **gotovih** elemenata kao što su **svojstva** dokumenta (npr. ime autora)

* Slike

-zaglavlje i/ili podnožje možemo nadopuniti i **slikom**, pri čemu biramo sliku (ili češće **logotip**) s **većim** dijelovima jer će se slika **jako smanjiti** zbog **malog** prostora na zaglavlju ili podnožju

* Slike s interneta

-vrijedi sve kao i za **Slike**

* Idi na zaglavlje

-ovime se prebacujemo na **zaglavlje** ako smo bili na podnožju

* Idi na podnožje

-ovime se prebacujemo na **podnožje** ako smo bili na zaglavlju

* Prethodno

-ako u dokumentu imamo **više sekcija**, svaka može imati **različito** zaglavlje ili podnožje s **različitim** načinima i **početnim** vrijednostima **brojanja**

-ovom naredbom **pomičemo** se na zaglavlje ili podnožje **prijašnje** sekcije

* Sljedeće

-ako u dokumentu imamo **više sekcija**, svaka može imati **različito** zaglavlje ili podnožje s **različitim** načinima i **početnim** vrijednostima **brojanja**

-ovom naredbom **pomičemo** se na zaglavlje ili podnožje **iduće** sekcije

* Različita prva stranica

-kada želimo da **prva** stranica dokumenta ili sekcije bude **različito** oblikovana od ostalih, možemo staviti **kvačicu** u ovo polje

-međutim, **brojanja** se obavlja kao da je brojač i na **prvoj** stranici

-često se u **završnim** radovima treba ostaviti **naslovnu** stranicu **bez broja** stranice

-tada tu stavljamo kvačicu i na njoj se broj **ne** vidi, međutim na **drugoj** stranici brojanje **počinje** kao da je broj i na **prvoj** stranici (npr. ako bi na naslovnoj stranici trebao biti broj 1, on nije vidljiv, ali zato na idućoj stranici piše broj 2)

* Drukčiji izgled parnih i neparnih stranica

-kada želimo da **parne** i **neparne** stranice imaju **različite izglede** (**ne** i vrijednosti **brojača**) **zaglavlja** ili **podnožja**, koristimo ovo polje za potvrdu

-to je korisno kada imamo **dvostrani ispis** jer onda se na **susjednim** stranicama mora napraviti **promjene poravnanja** (lijevo/desno) da bi stranice izgledale **jednako** oblikovane

* Prikaži tekst dokumenta

-ovo polje je **automatski** aktivno (s **kvačicom**)

-kvačicu **maknemo** ako **privremeno** **ne** želimo vidjeti **tekst** dokumenta već samo zaglavlje ili podnožje

* Zaglavlje od vrha

-tu zadajemo **udaljenost** ruba **gornje** margine do **gornjeg** ruba sadržaja **zaglavlja** u **cm**

-pritom ta udaljenost mora biti **manja** od zadanog iznosa gornje margine, inače se automatski **povećava** gornja margina


* Podnožje od vrha

-tu zadajemo **udaljenost** ruba **donje** margine od **donjeg** ruba sadržaja **podnožja** u **cm**

-pritom ta udaljenost mora biti **manja** od zadanog iznosa donje margine, inače se automatski **povećava** donja margina

* Zatvaranje zaglavlja i podnožja

-time **zatvaramo** podnožja i zaglavlja i vraćamo se na **tekst** dokumenta

-isto **brže** postižemo **dvoklikom** na bilo koji dio **teksta** dokumenta

1. **Tekstni okvir**


-kada želimo neki dio teksta **umetnuti** u **ostali** tekst ili **pokraj** nekih **objekata** (npr. slika) **neovisno** o njima (npr. da na njega ne utječe poravnanje okolnoga teksta), upotrebljavamo **tekstne** **okvire** (engl. *text frame*)

**Slika br. 1**

-njih možemo smjestiti **bilo gdje**, a na **grafički** izgled djeluju sve naredbe koje koristimo kod rada sa **slikama** (npr. ispuna, kontura, rotacija) pomoću kartice **Alati za crtanje->Oblikovanje**

-jedina **razlika** je da tekstni okvir na početku ima prelamanje **Ispred teksta** pa ga je potrebno postaviti na **Kvadrat** ili **Zbijeno** (inače **ne vidimo** dio teksta)

-ako bi netko htio umjesto okvira koristiti **tablicu** s jednom ćelijom, to je **lošija** varijanta jer **ne** podržava neke **operacije** kao tekstni okvir (npr. rotacije)

-u alatima za **oblikovanje** su, u odnosu na alate za **sliku**, dvije dodatne **naredbe** za podešavanje **teksta** u okviru:

* Smjer teksta

-možemo odabrati **uobičajeni** smjer teksta (**Vodoravno**) ili dva **okomita** (**Zakreni 90°**, **Zakreni 270°**)

* Poravnanje teksta


-ovdje tekst možemo **poravnati** po **vertikali** prema **gore**, **sredini** ili prema **dolje** (ako je smjer teksta **Vodoravno**)

-kada odaberemo **smjer** teksta **Zakreni 90°** ili **Zakreni 270°**, tada je tekst **okomiti** i stavke **poravnanja** (i **ikone**) se mijenjaju u **Lijevo**, **Sredina** i **Desno**


-kod rada s **okomitim** tekstom mijenja se izgled **ikona** poravnanja **odlomaka**, **uvlaka** i **popisa** (**Polazno->Odlomak**) u ikone s **okomitim crticama**

-rad s **tekstom** u okviru je kao i sa **svakim** tekstom (npr. efekti teksta, podebljanje)



-u tekstni okvir možemo umetnuti i **druge objekte** (npr. slike, druge tekstne okvire, jednadžbe)

-prilikom umetanja koristimo naredbu **Umetanje->Tekstni okvir** i tu možemo koristiti neke **predložene** oblike ili ih skinuti s **interneta** (**rijetko** korišteno), ali većinom odaberemo **Crtanje tekstnog okvira** (daljnji postupak je kao kod umetanja **oblika**)

1. **Brzi dijelovi**

-ovdje možemo ubaciti puno **gotovih** elemenata (npr. ime autora, put do datoteke), ali to **rijetko** koristimo na osnovnoj razini upotrebe Worda

1. **WordArt**

-ovom naredbom umećemo **tekstni okvir** u koji možemo unijeti vlastiti **sadržaj** oblikovan nekim od unaprijed zadanih **tekstnih efekata**

1. **Inicijal**

-ako ste čitali lektiru, dosta često je (pogotovo u starijim izdanjima) **prvo slovo** (ili **više** njih) na **početku** nekog **odlomka** ili **poglavlja** napisano naglašeno **drukčije** od ostalih (npr. veće, drugim fontom, bojom)

***ako***

**prvi** znak nije **slovo** ili **broj**, onda je inicijal **samo** taj **prvi** znak (npr. znak -), koliko god mi označimo teksta

-to nazivamo **inicijalom**, a možemo ga dodati naredbom **Umetanje->Inicijal**, a **prije** toga smo **označili** **tekst** na **početku odlomka** (**ne** bilo kojeg retka, samo na **početku** odlomka)

-na početku nam je **ponuđeno**:

* Nema

-time **uklanjamo** označeni postojeći inicijal

* Spušteno

-ubacujemo inicijal **unutar odlomka** (neki redovi odlomka se tome prilagođavaju **uvlačenjem** udesno) sa **zadanim** postavkama (**font**, **broj redova** koje inicijal zauzima)

* U margini

-ubacujemo inicijal na **marginu pred odlomkom** (neki redovi odlomka se tome prilagođavaju **uvlačenjem** udesno ako je **širina** margine **premala**) sa **zadanim** postavkama (**font**, **broj redova** koje inicijal zauzima)

-u odnosu na Spušteno potrebno je **manje pomicanje** sadržaja odlomka

* Mogućnosti inicijala

-ovdje dodatno možemo inicijalu **podesiti**:

* Font


-inicijal vizualno možemo **naglasiti** odabirom **drukčijeg fonta** za njega (npr. kaligrafski font poput Lucida Calligraphy)

* Broj spuštenih redaka


-biramo koliko **redaka** zauzima inicijal, a to utječe i na njegovu **veličinu** (npr. 4 retka)

* Udaljenost od teksta


-određujemo i **udaljenost kraja** inicijala i **početka** teksta odlomka u **cm**

-inicijal nakon toga možemo **obrađivati** kao i **svaki** drugi tekst (npr. boja fonta, marker, tekstni efekti,…)


1. **Crta za potpis**

-ovdje možete **potpisati** dokument pomoću **digitalnog potpisa** (**ne** običnog), ali za njega moramo imati otvoreni **Microsoftov račun**

1. **Datum i vrijeme**


-tu se dodaje **trenutni** datum i/ili vrijeme u više **ponuđenih** oblika (biramo i **jezik**), a ako potvrdimo polje **Automatski ažuriraj**, onda se datum i vrijeme **automatski dopune** na vrijednost u trenutku **otvaranja** dokumenta


1. **Objekt**

-ovime se umeće neku **postojeću** ili **novu datoteku** (npr. Adobe Acrobata) u naš dokument

1. **Jednadžba**

-kada nam treba pisati imalo složeniju matematičku ili neku drugu **formulu**, pišemo je ovom naredbom

-za to nam služi naredba **Umetanje->Jednadžba** koja nam na početku nudi umetanje nekoliko **gotovih** jednadžbi (npr. Pitagorin teorem) ili skidanje novih **gotovih** jednadžbi s **interneta**

-to nam je uglavnom **beskorisno** pa umjesto toga koristimo opciju **Umetni novu jednadžbu** za unos **proizvoljne** jednadžbe


-možemo upotrijebiti i naredbu **Rukopisna jednadžba** gdje mi mišem **pišemo** jednadžbu koju program pokušava pretvoriti u **računalni** oblik pomoću **umjetne inteligencije**

-to **ponekad** ispadne **dobro**, ali dosta puta i potpuno **krivo**

-u **gornjem** dijelu vidimo **prepoznani** dio jednadžbe, a ispod **pišemo** pri čemu se možemo služiti gumbima **Pisanje** (**nastavak** pisanja rukom), **Izbriši** (**briše dio** napisane jednadžbe na koji smo **kliknuli**), **Odaberi i ispravi** (kliknemo na **dio** rukom napisane jednadžbe koji je **krivo prepoznani** pa nam ponudi nekoliko **ispravaka**) i **Očisti** za **brisanje** svega napisanoga

-da bi dobili **bolje** rezultate, možemo pisati u jednadžbi **veće** simbole i koristiti **veće** razmake


-ipak, to zna biti dosta **sporo** pa je bolje koristiti **Umetni novu jednadžbu**

-kada ju aktiviramo, otvara se **prozor** (na početku **sive** pozadine) u koji **kliknemo** i počnemo **pisati** jednadžbu, a na **vrhu** nam je otvorena alatna traka **Alati za jednadžbe->Dizajn**

-u toj traci je niz **naredbi**, ali mi ćemo koristiti samo manji dio njih i to:

* Simboli


-ovdje klikom na **donje strelice** biramo matematičke **simbole**, a klikom na **strelicu** na **vrhu** (uz natpis **Temeljna matematika**) biramo dodatne **druge skupove** simbola (npr. Grčki alfabet, Strelice)

* Razlomak

-ovdje biramo jedan od **oblika razlomaka**, najčešće onaj **prvi** s **vodoravnom** razlomačkom crtom

-pojavljuje se **razlomačka crta**, a na mjestu **brojnika** i **nazivnika** točkasti **pravokutnik** na koji **kliknemo** i unosimo sadržaj


-želimo li **dvojni** razlomak, kliknemo u **brojnik** i opet umetnemo **isti** simbol razlomka, a onda to ponovimo i s **nazivnikom**

-dobivamo **četiri** točkasta pravokutnika za unos dvojnog razlomka

* Indeksi i eksponenti

-time možemo unijeti različite verzije izraza koji s **gornje** i/ili **donje** strane imaju **točkasti pravokutnik** za unos **eksponenta** i/ili **indeksa**

-obično u **matematici** koristimo **prvi** oblik s lijeve strane (npr. za pisanje x2), za **kemiju drugi** oblik (npr. H2O), ponekad treći, a skoro nikada četvrti


* Korijen

-za unos **različitih** vrsta **korijena** (npr. kvadratni, kubni) koristimo ovu naredbu

-**drugi** oblik s lijeve strane je **univerzalan** jer zadajemo i **broj** korijena i dio **pod korijenom**

-u svaki od tih dijelova možemo unijeti **bilo što** pa tako npr. dobiti korijen pod korijenom i sl.

-kada želimo **prekinuti** pisanje **gornje** crte na korijenu (tj. **ne** želimo **produžavati** korijen), **nakon** pisanja **zadnjeg** dijela pod korijenom pritisnemo tipku **desna strelica**

-želimo li se **vratiti** pod neki **korijen** da ga **produžimo**, kliknemo **neposredno iza kraja** korijena da nam se tamo pojavi **kursor** i onda za **ulazak** pod korijen pritisnemo tipku **lijeva strelica**

* Zagrada



-kada nam trebaju **zagrade** (**parovi** zagrada , npr. { }) ili **slični** simboli (npr. za apsolutnu vrijednost), koristimo ovu naredbu

-najprije ubacimo **zagrade** pa onda kliknemo **unutra** na **točkasti** pravokutnik i unosimo ostali **sadržaj**


-kod pisanja matematičkih izraza koristimo se pravilima za **računanje** pa time **ubrzavamo** unos

-možemo i bez toga, ali je onda **sporiji** unos

-kada **prelazimo** s jednog na drugi **dio** izraza, **kliknemo** mišem **iza željenog** dijela i time se mijenja **veličina kursora** da znamo gdje smo (npr. da li smo iza razlomka, u brojniku i sl.)


****-i tu se za **mijenjanje** mjesta **nastavljanja** pisanja možemo služiti tipkama sa **strelicama udesno i ulijevo**

1. **Simbol**-simbole kojih **nemamo** na tipkovnici možemo dodati tom naredbom **Umetanje->Simbol**

-na raspolaganju su nam **zadnje korišteni** simboli za **direktno** umetanje ili otvaranje **cijeloga** alata (odabir **Više simbola**)

-na početku biramo da li ubacujemo **simbole** (**uobičajeno**) ili **posebne** znakove (npr. ® i neke **nevidljive** znakove)

-potom biramo iz kojeg **fonta** ubacujemo znakove, a najčešće se radi o **istom** koji je na **mjestu ubacivanja** pa ostavimo **početnu** postavku **(normalan tekst)**

-budući da znakova u pojedinom fontu može biti jako **puno** (npr. desetke tisuća), **traženje** željenoga znaka možemo si **olakšati** pomoću polja **Podskup**

-ovdje su znakovi podijeljeni u niz **grupa** (npr. Osnovni latinični, Simboli valuta)

-mi ćemo koristiti ove **podskupove**:

* Osnovni latinični, Latinica -1 nadopunjena

-tu su uz **osnovne** znakove i neki **češće** korišteni poput npr. **∙ ° ±**

* Kombiniranje dijakritičkih oznaka

-ovdje možemo ubaciti različite **dodatke** za promjenu **značenja** znaka koji se nalazi s **lijeve** strane **tekstnog** kursora (različite vrste **crtica**, t**očkica** i sl.)

-vidimo da se neki znakovi dodaju **iznad** znaka (oni koji su napisani u **gornjem** dijelu oznake simbola), a drugi **ispod** (oni koji su napisani u **donjem** dijelu oznake simbola)

-ove dodatke možemo dodati s **gornje**, **donje** ili s **obje** strane (npr. A̅ B̬ C̬̅)

* Grčki i koptski

-tu će nam ponekad trebati **mala** i **velika** slova **grčkog** alfabeta (npr. Ω β φ)

* Osnovna interpunkcija

-kada nam interpunkcije na tipkovnici **nisu** dovoljne (npr. , . !), možemo dodati i neke **naprednije** iz ovog podskupa (npr. ‘ “ ” …)

* Simboli slični brojevima

-neki **znakovi** su jako **slični brojevima** pa znaju stvarati **probleme** (npr. I (veliko i) i l (malo L))

-stoga se u nekim **područjima** (npr. fizika, matematika) ti znakovi koriste **drukčije** pisani (npr. ℓ umjesto l)

-**nekoliko** takvih znakova je u ovom podskupu

* Simboli valuta

-neke znakove imamo na **tipkovnici** (npr. $), **ostale** ubacujemo iz ovog podskupa (npr. ₠ ₣ ₤)

-kada **tražimo** određeni **podskup**, budući da ih je **puno**, možemo si **ubrzati** traženje tipkanjem **početnog** slova **podskupa** (npr. G za Grčki i koptski) bilo gdje u **okvir** s nazivima podskupova

-ako je **više** podskupa s **istim** početnim slovom, **ponavljamo** tipkanje **istoga** slova, a program prikazuje **idući** podskup s tim početnim slovom po **abecedi**

-**ispod** okvira s prikazanim simbolima je okvir s jednim **retkom** **zadnje korištenih** simbola

-**često** je željeni znak na tom **popisu**

-kada **nismo sigurni** o kojem znaku se radi, kod polja **Unicode naziv** je **engleski** naziv toga znaka (npr. Plus – Minus Sign za znak ±), a pokraj još i **Znakovni kod** (to nam ne treba)


-gumbom **Samoispravak** možemo podesiti da program kod **pravopisne** provjere **ne podcrtava** ubačeni simbol kao **pogrešno** napisani (**crvena valovita** crta)

-koristimo li **često** umetanje nekih simbola, pomoću gumba **Tipka prečaca** možemo zadati neku od slobodnih **prečica** (**kombinacija tipki**, npr. Alt + H +K) ili koristiti **unaprijed** zadanu koja piše s **desne** strane toga gumba (to je **uvijek** tipka **Alt** i **brojčana kombinacija** koju tipkamo na **numeričkom** dijelu tipkovnice uz **držanje** napisanih **tipki**), ponekad uz neku **dodatnu** tipku, npr. 2113 i Alt + X za ℓ

-kod umetanja **više** znakova u tekst **ne** moramo **stalno** pokretati i zatvarati prozor umetanja, već ga možemo **ostaviti** aktivnim pa uz **pisanje** teksta po potrebi **dodajemo** simbole naredbom **Umetni**

-pritom **mijenjamo** koji je **prozor** stalno **aktivan** pa trebamo **jedanput dodatno** na početku **kliknuti** za **promjenu** prozora (i u **tekst**, i u polje za **unos** znakova) pa tek onda **nastavljamo** s **umetanjima** ili **pisanjem**

-kada je **prozor** umetanja **aktivan**, naslovna **vrpca** mu je **plava**, a kada je **neaktivan bijela**

-s druge strane, kada je **prozor** umetanja **aktivan**, **kursor** u **tekstu** na **mjestu** umetanja simbola **ne titra**

1. **Fusnote**

-**fusnote** (engl. *footnote*) nam služe za **dodatno pojašnjavanje** nekih pojmova (npr. nepoznate riječi, nepoznatog značenja)



-one se zadaju pomoću **jedinstvenog broja** (**nema istih** brojeva u dokumentu) koji se umeće na **označeni** dio teksta, a na **dnu** stranice (**iznad** margine) se unosi samo **objašnjenje** pojma (odvojeno **crticom** od teksta)

-**brojevi** fusnota uvijek idu **po redu** počevši od **1**, **neovisno** kojim poretkom smo umetali fusnote

-umećemo ih naredbom **Reference->Umetni fusnotu**, a po njima se **krećemo** (**ne** moraju biti na **istoj** stranici, nego. npr. na 3. i 79. stranici) pomoću **Reference->Sljedeća fusnota**

-**brišemo** ih **označavanjem broja** fusnote (gdje smo **označili tekst**, **ne** na **sadržaju** fusnote) i tipkom **Delete** ili **Backspace**


5.1.5. **Popisi s grafičkim oznakama, numerirani i višerazinski popisi**

-kada u dokumentu imamo **nabrajanja** više **stavki** (npr. namirnice za kupovinu), svaku stavku u **zasebnom odlomku**, **snalaženje** u dokumentu postaje **otežano**

-da bi ih **preglednije** organizirali koristimo:

1. **grafičke oznake** za stvaranje **popisa** (engl. *bullets, bulleted list*)

-ispred svake stavke je neki **simbol** (npr. kvačica), a obično ih koristimo kada je **manje** stavki koje su **slične** važnosti


1. **numeriranja** za stvaranje **numeriranog popisa** (engl. *numbering, numbered list*)

-koristimo ih kada je **više** stavki koje lakše pratimo njihovim **brojem** ili **slovom**


-pred stavkama su **brojevi** ili **slova** koji definiraju njihov **redoslijed** u listi (npr. 1., a))


1. **višerazinske popise** (engl. *multilevel list*)

-upotrebljavamo ih kada je **dosta** stavki koje se **nabrajaju**, pri čemu sve **nisu slične** važnosti



-**važnost** stavki mijenjamo pomoću **razina uvlačenja** (**devet** razina), pri čemu važnost s **uvlačenjem** **pada**

-primjer upotrebe je popis sadržaja u završnom radu gdje postoje različite razine (npr. 2. Teoretska analiza zaustavnog puta vozila, 2.1. Formule za analizu, 2.2. Početni uvjeti za analizu)



5.1.5.1. **Popisi s grafičkim oznakama**

-grafičke oznake dodajemo na **označeni** tekst (s **odlomcima**) upotrebom naredbe **Grafičke oznake** iz **Polazno->Odlomak** (krajnje **lijevi** simbol u redu točno **iznad** oznake lijevog poravnanja)

-klikom na **simbol liste** (**lijevi** dio oznake) ubacujemo **zadnju** upotrijebljenu vrstu grafičke oznake (npr. ●)


-aktiviranjem **crnog trokutića** (**desni** dio oznake) možemo **odabrati** bilo koju grafičku oznaku s popisa **svih** ili **nedavno** korištenih, a možemo i **ukloniti** postojeću odabirom riječi **Ništa**

-želimo li u već **napravljeni popis** s grafičkim oznakama **dodati** još neke stavke, postavimo **tekstni** kursor na **kraj reda** prije mjesta željenog unosa, a potom samo pritisnemo **Enter**

-stvara se **novi** odlomak s odgovarajućom **grafičkom oznakom** pa iza nje možemo **dodati** željeni tekst


-želimo li **maknuti** neku stavku (**cijeli odlomak** (npr. pet redova), **ne dio** odlomka (npr. prvi red) ili **više** njih, **označimo** tekst stavki (**ne** i grafičke **oznake**), obrišemo ga tipkom **Backspace** ili **Delete**, a potom još jednom stisnemo tipku **Backspace** za **brisanje** grafičkih **oznaka** u tim odlomcima

-daljnjim **unosom** teksta i pritiskom na **Enter** dobivamo **obične** odlomke, a ne popis

-**tekstu** iza grafičkih oznaka i samim grafičkim **oznakama** možemo mijenjati **oblikovanje** na isti način kao **bilo kojem** tekstu, naredbama iz grupe **Font** (npr. boja fonta, podebljanje, marker)


-ako želimo da grafička oznaka i tekst iza **nemaju isto** oblikovanje, moramo paziti kako **označavamo tekst** iza oznake

 -kada tekst označavamo **iza** oznake do **kraja teksta**, ali **bez** oznake **kraja odlomka** (kod **označavanja** to izgleda kao **razmak**, ali ako uključimo prikaz **skrivenih** znakova, vidimo da je to u stvari oznaka **kraja odlomka**), onda se oblikovanja odnose **samo** na **tekst** iza oznake

-dodamo li i oznaku **kraja odlomka**, **markiranje** uključuje i **oznak**u dok se ostalo oblikovanje na nju **ne odnosi** (npr. podebljanje)

-želimo li promijeniti **oblikovanje svih** grafičkih oznaka, kliknemo na **bilo koju** od njih i **sve** su **označene** (oko njih se vidi **sivo markirani** pravokutnik)



-sada **promjene oblikovanja** (npr. podebljanje) djeluju na **sve** njih

-želimo li promijeniti **udaljenost oznake** od **lijeve margine** i **razmak oznake i margine** možemo upotrijebiti:

* desni klik na označene grafičke oznake


-ovo koristimo kada nam je bitno **precizno** određivanje **udaljenosti**

-nakon **desnog** klika odaberemo naredbu **Prilagodba uvlaka popisa**

-u njoj možemo podesiti **udaljenost** grafičke oznake od **lijeve** margine (**Položaj grafičke oznake**) i **uvlaku teksta** u odnosu na **lijevu** marginu (**Uvlaka teksta**)

-**uvlaka** teksta se primjenjuje **samo** ako je u okviru **Nakon broja slijedi** odabrano **Tabulator**, ali **nismo** stavili kvačicu u **Dodaj tabulatore na**

-ako smo stavili **kvačicu** u to polje i odabrali **udaljenost** **veću** od one u **Položaj grafičke oznake** (npr. Položaj grafičke oznake je 3 cm, a Tabulator 5 cm, onda je tekst udaljen 5 cm od lijeve margine, a grafička oznaka 3 cm), onda se **tekst** pomiče na udaljenost zadanu **tabulatorom** od **lijeve** margine

-ako u okviru **Nakon broja slijedi** odaberemo **Ništa**, onda među oznakom i tekstom **nema razmaka**, a odaberemo li **Razmak**, udaljenost je **jedan razmak**

* oznake na ravnalu


-ovo je **brži** način određivanja udaljenosti, mada malo **neprecizniji**

-za podešavanje udaljenosti upotrebljavamo **oznake** na **horizontalnom ravnalu** koje smo koristili kod podešavanja **uvlaka odlomka** (gornji i donji bijeli trokutić, bijeli pravokutnik)


-za **preciznije** podešavanje kod njihova **pomicanja** možemo držati tipku **Alt** pa vidimo iznose pojedinih **udaljenosti**

-želimo li postojeći popis **razdvojiti**, kliknemo na **željenu** oznaku (**sve** oznake su **označene**, ali **kliknuta** ima još i **dodatni tamniji** pravokutik) i potom **desnim** klikom odaberemo naredbu **Razdvoji popis**


-popis se razdvaja na **dio do kliknute** oznake i od **nje** do **kraja**

-mada mi možemo **ručno** zadavati **udaljenosti** oznaka od margina, puno je jednostavnije i brže u cijelom dokumentu koristiti **unaprijed zadane**

-na raspolaganju nam je **devet** **unaprijed** zadanih (**razina** uvlačenja) uvlačenja koja možemo odabrati za **označene** stavke popisa:

* naredbom **Promijeni razinu popisa** (nakon klika na ikonu **umetanja** grafičkih oznaka)
* gumbima za **uvlačenje odlomka** ulijevo i udesno (ovdje imamo **proizvoljno** uvlačenje kao i kod odlomka, a **ne** samo **devet** razina)
* pritiskom na tipku **Tabulator** (pomicanje **udesno**) ili kombinacija **Tabulator** + **Shift** (pomicanje **ulijevo**)

-za **svaku razinu** unaprijed je zadana **standardna** oznaka pa **promjenom** razine uvlačenja dolazi do **promjena** grafičkih **oznaka** te ih moramo **još jednom** odabrati

-kada nam unaprijed zadane oznake **nisu** dovoljne, možemo nakon klika na oznaku za **ubacivanje** grafičkih oznaka odabrati naredbu **Definiraj grafičku oznaku**

-ovdje možemo odabrati **font** i njegova **svojstva** (npr. Arial 12, podebljano, podcrtano plavom bojom) naredbom **Font**, a potom naredbom **Simbol** odabrati **jedan simbol** iz toga fonta (npr. **◄**)


-možemo i ubaciti **smanjenu sliku** kao grafičku oznaku naredbom **Slika**

-pritom je zbog **velikog smanjenja** te slike poželjno da na slici **nema** sitnih **detalja** jer se nakon ubacivanja **ne** vide

-još je bolje umjesto slike odabrati neki **crtež** ili **logotip** koji imaju **manje** elemenata, a oni su **većih** dimenzija

-kada u popisu želimo (i **bez** promjena **razina**) imati **različite** (i **različito oblikovane**) grafičke **oznake**, **odaberemo** željeni broj odlomaka **nakon oznaka** i odredimo im **novu** grafičku **oznaku** i njezino **oblikovanje**

-to možemo **ponavljati** po volji do **kraja popisa**

-kod definiranja **nove** grafičke oznake možemo odabrati i **poravnanje** oznake u odnosu na **širinu stupca** predviđenu za grafičke **oznake**, pri čemu nam se nudi lijevo, centrirano ili desno poravnanje

-to ima **smisla** kod **numeriranih** ili **višerazinskih** popisa (oznaka ima **više** od jednog znaka), ali kod **grafičkih** oznaka je to **bez efekta**

-kod pretvaranja **cijelog** ili **dijela** popisa natrag u **obični** tekst (**odlomke**) na simbolu za **umetanje** odabiremo **Ništa**

-međutim, ako smo imali **različite razine** uvlačenja, onda nam one **ostanu** i moramo se **mučiti** mijenjanjem **uvlaka** za različite dijelove popisa

-da to spriječimo, **prije** odabira **Ništa** (i **uklanjanja** grafičkih oznaka) aktiviramo **Promijeni razinu popisa** i postavimo je na **prvu** razinu

-time su **sve** stavke popisa **poravnane** i sada možemo **ukloniti** i grafičke oznake

-to vrijedi za **uvlačenja** pomoću naredbe **Promijeni razinu popisa** ili **tabulatorima**, ali **ne** i za uvlačenje oznakama za **poravnanje odlomaka** ili **ravnalom**

-zbog toga ih **nije** smisleno koristiti kod **popisa**

-ipak, sve to možemo **izbjeći** (naredbu **Ništa**, promjenu **razina** uvlačenja, čak i ako smo to radili **oznakama** uvlačenja ili **ravnalom**) tako da upotrijebimo naredbu **Očisti sva oblikovanja** iz grupe **Font**

-to je **većinom** dobro, ali pritom **gubimo** i sva **oblikovanja teksta** (osim **markera**) iz popisa pa je bitno **procijeniti** što nam je bitnije: **brzo maknuti** oznake iz popisa ili pritom **zadržati** **oblikovanja**


-kada tipkamo nešto što sliči na **nabrajanje**, Word nam često **automatski** to pretvori u popis s **grafičkim oznakama** ili **numerirani** popis

-**automatsko** pretvaranje možemo **uključiti** ili **isključiti** klikom na **Datoteka->Mogućnosti->Jezična provjera**, nakon čega odabiremo **Mogućnosti samoispravka** i karticu **Samooblikovanje pri upisu**



-tu stavljamo ili mičemo **kvačicu** na stavke **Automatske popise s grafičkim oznakama** i **Automatske numerirane liste**

5.1.5.2. **Numerirani popisi**

-za **numerirane** popise vrijedi sve napisano za popise s grafičkim oznakama, s ovima **razlikama**:

* za stvaranje numeriranih oznaka koristimo simbol **desno** od onoga za umetanje grafičkih oznaka (iznad oznake za srednje poravnanje teksta)


-ta oznaka isto ima **dva** dijela, simbol **popisa** za umetanje **zadnje** korištenog i **strelicu** za **promjenu numeriranja**


-klikom na **strelicu** možemo ubaciti **standardne numeričke** oznake (razne varijante **arapskih** i **rimskih** brojeva i **slova**, npr. 1. ili A)

* imamo i dvije **nove** naredbe:
* **Definiraj novi oblik broja**


-to je **nalik** na sličnu naredbu kod umetanja **grafičkih** oznaka

-možemo odabrati neki od prije spomenutih **standardnih stilova** (npr. X, a, 1., 1)) i za njega podesiti **oblikovanje** stavkama iz naredbe **Font** (npr. Verdana 16, kurziv)


-u okviru **Oblik broja** vidimo **sivo** markirani **početni** član **numeriranja** (npr. 1)

-ovdje možemo **kliknuti** s njegove **desne** ili **lijeve** strane i dodati željeni **nepromjenjivi dio** numeričke oznake (npr. riječ Član prije i -> nakon oznake brojanja)

-**nije** smisleno dodavati **duge** tekstove **prije** ili **poslije** oznake brojanja (tj. brojača) jer je onda veliki dio popisa jako **sužen** (npr. Moj je član u popisu prije i po redu nakon brojača tako da numerička oznaka izgleda poput Moj je član u popisu prije 5. po redu)

-ovdje je smisleno postaviti **desno poravnanje** da bi imali stalno **isti razmak** između **oznaka** i **odlomaka s tekstom**


* **Postavi vrijednost numeriranja**

-time možemo definirati s kojim **brojem** ili **slovom počinje** popis, slično kao kod grafičkih oznaka


-**uobičajeno** je **izabrano** polje **Započni novi popis**, a onda biramo **početnu** vrijednost (npr. C, 7, IX)

-kada želimo popis **nastaviti idućom** vrijednošću oznake u odnosu na **prijašnji** popis (ako ga **imamo**), kliknemo **Nastavi iz prethodnog popisa**


5.1.5.3. **Višerazinski popisi**

-u odnosu na **numerirane** popise, **višerazinski** na **prvoj** razini **umetanja** izgleda potpuno i**sto**, čak je i **tamnije** markirani simbol za umetanje **numeričkog** popisa, a ne višerazinskog

-na **početku** biramo jedan od **ponuđenih** višerazinskih popisa


-to mogu biti **kombinacije** (ovisno o **razini** uvlačenja) **grafičkih** oznaka, **brojki**, **slova** i dodatnih **gotovih** elemenata (npr. riječi Sekcija, Poglavlje, Naslov)

-na **osnovnoj** razini mi obrađujemo samo **obične numeričke** višerazinske popise

-za **složenije** popise na raspolaganju su nam naredbe **Definiraj novi višerazinski popis** i **Definiraj novi stil popisa** s **puno** opcija

-za **osnovnu** razinu služi nam samo poznata naredba **Promijeni razinu popisa** koju možemo zamijeniti tipkom **Tabulator** (uvlačenje **udesno** na **viši** broj razine) ili **Tabulator** + **Shift** (uvlačenje **ulijevo** na **niži** broj razine)

-jedina **razlika** u odnosu na promjenu razina kod **običnog numeriranog** popisa je da se pritom u **oblik** broja **dodaje** (ili **miče**, ovisno o **smjeru** uvlačenja) po **jedna znamenka** odvojena **točkom**, a **ostatak** popisa se tome **prilagođava** promjenom **svojih** brojeva)

-na primjer, ako smo na prvoj razini imali broj 1., na drugoj to može biti 1.1., na trećoj 1.1.1. itd.